Naď, Jaroslav, minister obrany SR (2021-06-15):
Ďakujem veľmi pekne. Pán predsedajúci, vážené dámy, vážení páni, počúval som aj tu osobne, aj prostredníctvom internetu, aj prostredníctvom správ, ktoré vychádzali čiastkové informácie z dnešnej veľmi smutnej a neadekvátnej diskusie, ktorá tu prebieha. Vypočul som si mnoho invektív, mnoho neprávd, mnoho divadelných predstavení, mnoho vyslovene zavádzaní a klamaní, a tak som si povedal, že napriek tomu, že som pôvodne nemal v úmysle, tak prídem aj s nejakou alternatívou v podobe konkrétnych právd a dôkazov. Začnem teda tým, že opozícia je teda údajne kriminalizovaná súčasnou vládou, Mikulec zatvára opozíciu. Teraz som si dopočul, že, vypočul, že Matovič zatvára opozíciu, že Heger zatvára opozíciu. Kopec nezmyslov, samozrejme. Kopec nezmyslov, a keď pán Blaha hovoril vo svojom vystúpení, že, že oni len za svoj názor sú zatváraní, však ja hovorím, že netreba sa báť. Za svoj názor jediný obvinený, ktorý bol, som bol ja. K tomu sa dostanem. Všetko ostatné sú len divadelné predstavenia. Bojí sa ten, kto niečo spáchal. Netreba sa báť, keď sa človek môže pozrieť do zrkadla. Roman Mikulec opozíciu nezatvára, Roman Mikulec umožnil Policajnému zboru, aby konal slobodne. Mimochodom, tým istým vyšetrovateľom, tým istým ľuďom v Policajnom zbore, ktorí tam boli aj za bývalej vlády. Tam nie sú noví nominanti. A tí a tí kajúcnici, ktorých tak pomenúvate, že teda sú to svedkovia na všetko a neviem čo, tak to sú ľudia, ktorých ste nominovali vy a vaše vlády do pozícií. To nie sú naši nominanti. My nemôžeme za to, že pán Bernard Slobodník hovorí, že bol prítomný pri tom, keď vysokí funkcionári polície brali úplatky v státisícoch. My za to nemôžeme, to nie je náš nominant. My nemôžeme za to, že pán Makó hovorí, že keď bol šéfom Kriminálneho úradu Finančnej správy, tak státisíce a milióny sa podvádzalo. Jednoducho tvrdiť, že nevinní ľudia sú vo väzbe a že sa obávajú, že kajúcnici ich teda nejakým spôsobom špinia, tak to si ja nemyslím. Však bolo mnoho prípadov, kedy jednotlivých ľudí jednoducho do väzby nezobrali, lebo na to neboli dôkazy. Ale tak súdy, veríme súdom v tejto krajine? A keď súd rozhodne, že ten človek ide do väzby, tak asi má na to nejaké dôvody. A spochybňovať súdnictvo, prosím vás pekne, to už ideme spochybňovať všetko v tejto krajine? Aj súdy? Zneužívanie bezpečnostných zložiek sa tu dialo v minulosti, pán Blaha, aj vám to hovorím a vám, kolegovia. Nielen na prípade Romana Mikulca. Ja Romana poznám roky. Robil som s... (Reakcia z pléna.) Prosím? (Reakcia z pléna.) Prosím? Naozaj? Roman, bol si alebo nebol si zadržaný v cele predbežného zadržania? (Reakcie z pléna.) No prosím vás pekne, bol, prosím vás pekne, bol obžalovaný z... (Reakcia z pléna.) No tak asi si nezaslúžil, viete, asi si nezaslúžil. No to je jedno. Principiálna vec je tá, že ste mu, vaši nominanti, a to sa dostaneme, k tomu sa dostanem viacej, podstrčili do auta utajované skúsen... á, písomnosti kvôli tomu, aby ste ho mohli zdiskreditovať, pretože prišiel na to, že nominanti vašich vlád rozkrádali Vojenské spravodajstvo. A nielenže na to prišiel, ale poctivo aj s Vladom Suchodolinským o tom informovali všetky oprávnené osoby. To je fakt. Bezpečnostné zložky boli zneužívané za vašich vlád. Ja som bol obvinený za nezmysel, prosím vás pekne. Ja som čítal, keď som bol v Národnej kriminálnej agentúre ako obvinený, si pozrieť svoj spis, tak som videl, ako vyzerajú spravodajské informácie za vašich vlád, ako pán Balciar napísal znôšku nezmyslov na moju osobu, povymýšľaných vecí, klamstiev. Však padni, komu padni, aj naňho príde čas. (Reakcia z pléna.) Nevyhrážam sa, ja už som bol vypovedať. Jednoducho rieši, rieši tieto veci orgán, ktorý má, a verte mi, že ja teraz vám hovorím, že to, čo dnes tu hovorí pán Fico, vyťahuje vymyslené veci, ktoré pán Balciar a nominanti vašich vlád si vymysleli na Romana Mikulca. Rozumiete? Vymyslené veci tak, ako si vymysleli na mňa a obvinili ma z ničoho len kvôli tomu, že som mal iný názor, a prišla ma Národná kriminálna agentúra obviniť do Bojníc v tom istom čase, keď Robert Fico roky čakal, kým ho dokážu obviniť na Úrade vlády, kde chodil každý deň, lebo tam si NAKA netrúfla prísť. To bolo zneužívanie bezpečnostných zložiek tejto krajiny. Fico chodil do roboty, a nevedeli mu doručiť obvinenie! Chápete? Za mnou prišli kvôli tomu, že som si vyjadril svoj názor, za mnou prišli príslušníci NAKA z Bratislavy do Bojníc. To bolo zneužívanie bezpečnostných zložiek v tejto krajine. Ja Romana poznám roky ako kolegu z ministerstva, ja ho poznám ako kamaráta, ja ho poznám ako ministra vnútra. Prosím vás pekne, darmo tu budete o ňom donekonečna hovoriť nepravdy a urážať ho a klamať o ňom. On si prešiel svoje, on dobre vie, čo znamená, keď niekto stojí za spravodlivosťou. A keď tu o ňom takzvané Balciarove bludy šíri Fico, tak ja sa pýtam, skadiaľ ich ten Fico má? A ja sa pýtam, je pravda alebo nie je pravda, že pán Balciar deň pred tým, ako odišiel z ministerstva obrany, keď som tam ja nastúpil, si zobral jeho znôšku výmyslov z archívu na Romana Mikulca a nechal si urobiť kópie? Je to pravda alebo to nie je pravda?! To je realita, to je realita, ako ste vy zneužívali bezpečnostné zložky za bývalých vlád. A mne to je ľúto, ale je to fakt! O tom sú archívne záznamy, že ten Balciar si ten jeho spis zobral k sebe, aj môj. To sú pravdy, kolegovia. Tuto pán Blaha bude, ktorý sa jednoducho bojí a odišiel, samozrejme, lebo už je ľahké si tu urobiť videjko, ako nakydá a potom, keď má dostať spätnú väzbu, tak odíde, tak tuto na Romana Mikulca, ktorý je vyštudovaný letec, on vyštudoval letectvo na Vojenskej leteckej akadémii v Košiciach a všetci, ktorí pôsobia v ozbrojených silách a bezpečnostných zložkách, vedia, že letci sú ľudia, ktorí majú najťažšie vzdelanie. Tak tuto Blaha, ktorého stiahli zo Siene slávy (smiech rečníka) Univerzity Mateja Bela, lebo sa zaňho hanbia, tak tu Blaha bude hovoriť o Romanovi Mikulcovi, aké má vzdelanie? (Potlesk.) Blaha, z ktorého si, z ktorého si Oxford robí srandu, že majú tam takého blázna na Slovensku a že, že (smiech rečníka) hrozné niečo a on sa tým chváli, že ho spomínajú v Oxforde? Však by som sa prepadol od hanby. A tuto bude hovoriť Blaha o tom, že Roman robil SBS-kára v Slovnafte? Bezpečnostný manažér, to je nejaká funkcia, priatelia, v takej firme, ako je Slovnaft. Ale docent Fico si urobil z SBS-iek docentúru, chápete? Docent Fico si urobil docentúru ako SBS-kár a tuto Blaha bude hovoriť na Romana Mikulca, na jeho vzdelanie?! Však veď normálne ako, však povedzme si pravdu, ako sa veci majú. Makó, chápete, Makó, čo bol akože človek, ktorý bol top nominant bývalej vlády, top nominant a on teraz hovorí o tom, ako sa tie státisíce vyvážali, tak toho nám bude Blaha alebo niekto tu dávať akože ako problém, že to je náš človek? Prosím vás pekne, Makó? A keď sme prišli k falzifikátom hodiniek, čo je teda akože najväčšia kauza teraz, že Roman Mikulec má hodinky, ktoré dostal od blízkeho človeka, ktoré sú asi fejky a stoja pár drobných, ale má toho človeka rád, tak si ich niekedy dá na seba, teraz si uvedomil, že to môže byť problém, tak toto je akože kauza Romanova? Viete, čo vám poviem? Viete, kto mal najviac fakzifikátov hodiniek, čo som ja v živote stretol? Fero Kašický, to bol môj minister, išiel do Číny a nakúpil si celú súpravu hodiniek falošných a nosil Breitlingy, hej. Jedny, druhé, tretie, štvrté, piate. Fero ukazoval, že má Breitlingy. Ako chápete, že to je smiešne. Jednoducho to sú zbytočnosti, priatelia. Načo? Načo? Čiže tu som si vypočul množstvo vecí akože o Romanovi, ale faktom je, že on je problémom pre túto vládu, pretože ukazuje na veľmi vážne trestné činy, ktoré sa s vysokou pravdepodobnosťou na Vojenskom spravodajstve v minulosti diali. A keď tu niekto hovorí, že, že táto vláda alebo, ja neviem, táto koalícia zavraždila generála Lučanského. Prosím vás pekne, však to je absurdné. To je absurdné. Ja sa môžem pýtať, že ako to, že tak záhadne zomrel Vlado Suchodolinský ako očitý svedok, kľúčový svedok pri tunelovaní Vojenského spravodajstva? A budem teraz špekulovať, že ho zavraždili tí, o ktorých hovoril, že kradnú? Tak hádam majme trošku ako Boha pri sebe a prestaňme používať takéto výrazy. No a keď už hovoríme teda o tých skutkoch, ktoré Roman Mikulec mal akože spáchať, tak som si nechal doložiť teda, ako to bolo s tým výberom SBS-ky. Toto je dokument, priatelia, a tento je zverejniteľný, lebo tento nie je utajovaný, je to dokument, ktorý pojednáva, konkrétne riaditeľ odboru, ktorý mal na starosti bezpečnosť vo Vojenskej spravodajskej službe v tom čase, píše, že bola uzatvorená v minulosti, v roku 2008, zmluva so spoločnosťou DAST Security na SBS-ku vo Vojenskej spravodajskej službe. To bola DAST Security podľa informácií, ktorými Vojenská spravodajská služba disponovala, mala blízko k osobe známej pod menom Košč – mimochodom nezvestný teraz niekde, nie?, ak sa nemýlim, uteká po svete –, tak ten mal DAST Security, alebo teda mal k nej minimálne blízko a v DAST Security boli kriminálne závadové osoby a kvôli tomu bola s nimi vypovedaná zmluva. Vďakabohu za to. Chápete? SBS-ku, vo Vojenskej spravodajskej službe bola SBS-ka, ktorú ovládal Košč, ktorá mala ako strážnikov kriminálne závadové osoby. To tam mala nechať tá Vojenská spravodajská služba tých ľudí? Tak riaditeľ odboru napísal riaditeľovi Vojenskej spravodajskej služby, vtedy Romanovi Mikulcovi, že tú spoločnosť treba vymeniť. A urobili tender, alebo ako sa to povie, výberové konanie. Ja som videl, môžem povedať, že, žiaľbohu, nemohol som doniesť, lebo to už podlieha utajovanému režimu, ale videl som, že tam to výberové konanie bolo a toto je záver toho výberového konania. A tu sa píše, že DAST Security musí skončiť, lebo tam je problém, a teda odporúčajú tri spoločnosti, ktoré by mohli robiť tú, tú SBS-ku. A na to Roman Mikulec vlastnou rukou tuto píše, že žiada, aby bolo jasne definované, ktorá spoločnosť z tých troch najlepšie splnila kritériá. Čiže odmietol to podpísať bez toho, aby bolo jasne stanovené, že ktorá spoločnosť najlepšie splnila kritériá. A odpoveď tu je: „Na základe komplexného posúdenia relevantných kritérií je možné skonštatovať, že najvhodnejšou formou na zabezpečenie strážnej služby je spoločnosť Aegis“ – alebo Edžis, alebo Idžis, alebo jak sa to číta, ja neviem – „Eu, s. r. o.“ A píše to ten riaditeľ odboru vlastnou rukou aj s pečiatkou. Toto je fakt, priatelia, toto je fakt, písomnosť dohľadateľná, preukázateľná. Nie tie bludy. Správa SIS? Neviem, koľko tých správ SIS bolo, neviem. Ja som dostal nejaké, ale zjavne nie všetky. Zároveň môžem povedať, že v tých správach, ktoré som dostal ja, a hovorím teraz, samozrejme, ja dostávam denne správy zo SIS, ale tu hovoríme o tej konkrétnej, o ktorej je tu dnes diskusia, to nebola jedna správa, vážení kolegovia. To bola, to bol sumár správ. Neviem, koľko ich bolo celkovo, to by som klamal, ale nejaké som dostal. Áno, boli to spravodajské informácie. Spravodajské informácie môžu byť pravdivé a môžu byť nepravdivé. Videl som spravodajské informácie, ktoré boli absolútne nezmyselné, napríklad v súvislosti s mojím obvinením, a videl som spravodajské informácie, ktoré boli pravdivé. A... (Reakcia z pléna.) Je, je to možné, ale zároveň to je aj, zároveň to je aj nemusí byť pravda, môže to byť pravda a nemusí byť pravda. Spravodajskú informáciu musí potvrdiť vyšetrovanie, pán kolega, vy to viete. Tak keď údajne bolo v tej správe, lebo tú poslednú ja som nedostal, a keď tam bolo napísané, že Slovenská informačná služba disponuje dôkazmi, tak nič nie je jednoduchšie, ako tie dôkazy dať zodpovednej zložke, ktorá urobí vyšetrovanie a ukáže sa, či je pravda. Ale veď to v poriadku. Aj to stretnutie na SIS-ke, priatelia, bolo v poriadku. Bolo veľmi dôležité, že sa predseda vlády rozhodol zorganizovať toto stretnutie, že tam bol pán Szabó, bol tam preto, lebo on ako šéf inšpekcie bol poberateľom tej spravodajskej informácie. Ja som tam nebol, lebo ja som tú poslednú správu nedostal. Vojenské spravodajstvo nedostalo tú správu. Tiež tam neboli kvôli tomu a to je dobré, lebo na rozdiel od minulosti Vojenské spravodajstvo koná veci, ktoré sa týkajú rezortu obrany, a nerobí to, čo robilo v minulosti, že išlo po politikoch opozície, že bolo zneužívané na politický boj, a bolo dobré, že to stretnutie prebehlo. A bodaj by takých stretnutí bolo čo najviac, kde sa dokážu ľudia porozprávať o tom, čo sa deje. Takže kľud, drahá opozícia, drahá koalícia, kľud! Jednoducho nadýchnime sa a ideme ďalej. Nech sa nebojí ten, čo sa nemá báť čoho, a tí, čo sa boja, tak asi vedia, prečo sa boja. Ja si myslím, že tí, ktorí boli skorumpovaní, sa boja, že skončia vo väzení, a je úplne jedno, či ide o koaličných, alebo opozičných poslancov alebo nominantov. Ten, kto korumpoval, sa dnes bojí. Ten, kto je extrémista, sa bojí, lebo je extrémista. Ten, kto má ísť do väzenia, sa bojí, že môže skončiť vo väzení. Ale ten, čo nič neurobil, priatelia, tak ten sa nebojí. Lebo sa nemá čoho báť. Nuž, nie som úplne si istý, priatelia, že keď mňa obvinili, tak som sa pozrel do zrkadla, hovorím si – čo na mňa dali? Detskú pornografiu alebo na mňa dali drogy, alebo čo na mňa našili, lebo mi odmietli povedať, že z čoho ma obviňujú, keď ma obvinili. A keď som zistil, že nič iné nedokázali, len ohrozenie utajovanej skutočnosti, tak som sa začal smiať, lebo som vedel, že som nič zlé nerobil. Napriek tomu, že kvôli mne bola zvolávaná Bezpečnostná rada, napriek tomu, že sa moji blízki dozvedeli z médií, ktoré tri minúty po tom, čo som bol obvinený, už to mali všade vrátane Facebooku polície, mimochodom, že som bol obvinený, tak napriek tomu som vedel, že som nič nespravil, a preto som prišiel pred tie médiá a bez problémov som sa postavil a povedal som: „Nič som neurobil a Balciar po mne ide, lebo ja idem po jeho zlodejinách.“ Toto bolo zneužívanie bezpečnost-ných zložiek, priatelia. Dnes konečne prichádza spravodlivosť a ja som za to nielen hrdý, ale som aj vďačný Romanovi Mikulcovi. Ďakujem veľmi pekne. (Potlesk.)